Dövlət Mə`muru
نئچه گون یاغیشدان سونرا آستارانین ساحلینده آغ بولوتلار پارچالانیب خزرین شرقینده اوفقلاردا یاییلمیشدی.
گونش ماوی گؤیده شهره ایشیق ساچاراق الوان داغلارا جلا باغیشلاییردی. شهر سانکی دنیزین قوینوندا اؤز رویاسیندا سئیرائله ییر گونون ایستی سیله نشئه له نیردی.
اگرچی هاوا خوش و شهر آرامش ایچینده ایدی، آمما نظره بئله گلیردی کی بو وضعیت چوخ زامان سورمه یجک.
اونا گؤره کی گون اورتادان بیرآز کئچمیشدی بیردن شهره بیر آغیر گورولتو دوشدو. سس شهری باشینا آلاراق گئت به گئت چوخالیردی.
گورولتو کی تمامیله شهرین ایچینه دولدو بو حالدا گؤیده بیر نظامی هلیکوپتر گؤرونوردو.
هلیکوپتر کی آشاغی سوییه ده حرکت ائله ییردی شهرین اوستونده، نئچه دؤور ووراندان سونرا، چوخ زامان چکمه دی کی توزاناق سالاراق گؤمروکون محوطه سینده، ساحیله یاخین بیر چالا چوخور فوتبال مئیدانیندا یئره اوتوردو.
نئچه دقیقه دن سونرا کی هلیکوپترین گورولتوسو کسیلدی، پروانه سی لنگر وئره ـ وئره دؤوردن دوشدو.
توزاناق کی چکیلدی هلیکوپترین قاپیسی آچیلاراق بوآندا بیر جاوان افسر و بیر قارا یاخا قاراشینلی اورتا بوی آدام هلیکوپتردن ائنیب، بیر جیپ ماشینینا ساری کی او یاخینلیقدا دایانمشیدی گئتدیلر.
جیپین یانیندا بیر گروهبان و ایکی سیلاحلی سرباز کی بیر ساعت اوندان قاباق هلیکوپتره منتظر ایدیلر دورموشدولار.
ائله کی او ایکی آدام ماشینا یاخینلاشدیلار گروهبان سربازلارا خبردارلیق وئره رک آماده باش حالیندا نئچه قدم قاباقا گئتدی، و او حالدا کی اوجا سسله او افسر و قارا یاخا آداما خوشگلدین دئییردی نظامی احتراملا اونلاری ماشینا طرف مشایعت ائله دی.
سربازلار خبردارحالیندا جیپین قاپیلارین اونلارین اوزونه آچاراق افسر و او قارایاخا آدام کئچیب ماشیندا اوتوردولار.
جیپین قاپیلارین کی اؤرتدولر، گروهبان فرمان دالینا کئچیب ماشینی یاندیردی و او حالداکی سربازلار جیپین یانیندا خبردار دورموشدولار او ارتشی ماشین آرام حرکت ائله یرک گؤمروکون حیاطیندان چیخیب، هتل ساحیله طرف یولا دوشدو.
او زامانکی او ماشین یولدا ایدی ایکی قارایاخا آدام کی کت شالوار گئییب کراوات وورموشدولار هتل ساحیلده اونلارا منتظر ایدیلر. اونلارین بیری کلانترینین رئیسی آقای جهاندار بیری ده امنییت سازمانینین رئیسی آقای سعادت طلب ایدی.
نئچه دقیقه دن سونرا او ارتشی جیپ هتل ساحیلین قاباقیندا ساخلادی. بو حالدا ایکی خدمتکار کی اصلاح ائله یب مرتب گئیینمیشدیلر جیپه ساری گئدیب ماشینین قاپیلارین اونلارین اوزونه آچاراق همان آداملار ماشیندان ائنیب هتله گیردیلر.
مهماندارلار قوناقلارا خوشگلدین دئیب اونلاری یئمک اوتاقینا گؤتوردولر.
اونلار پالتو و بؤرکلرین چیخاردیب خدمتکارلارا وئریب، سونرا مهماندارلارلا برابر بیر دؤشنمیش میزین دؤوره سنیده اوتوردولار.
میزین اوستونده هر شئی مرتب اؤز یئرینده ایدی. بشقاب، چنگل قاشیق، لیوان، ال دستمالی، مختلیف یئمکلر، ایچه جک، سالاد و باشقا لازیم اولان شئی لرده دوزولموشدو. اونلار تقریبا یاریم ساعتا قدر یئمک ایچمگله مشغول اولدولار.
یئمکدن سونرا باشقا بیر خصوصی اوتاقا کئچیب، بیر میزین دؤوره سینده کی اونون اوستونده گینده مختلیف ایچه جک، جوره به جوره مزه، خاویار و ایکی بطری ویسکی گؤزه ده ییردی اوتوردولار.
اونلار کی میزین دؤوره سینده یئر توتدولار امنیت سازمانینین رئیسی او قارا یاخا قوناقا اوز توتوب دئدی:
« جناب سرهنگ!.. ایجازه بویورورسوز؟»
او قارا یاخا آدام کی تقریبا اللی یاشیندا نظره گلیردی اردبیل اردوسونون باشچیلاریندان بیری سرهنگ اظهاریان ایدی. سرهنگ باشینین ایشاره سیله منظورون بیلدیره رک اوحالداکی امنیت سازمانینین رئیسینه باخیردی رغبتله دئدی:
« ایجازه سیزده دی. سروان!»
او قارا یاخا قارا شینلی آدام کی همکارلاری اونا جناب سرهنگ سؤیله ییردیلر یالنیز اوردو باشچیسی یوخ، همده ساواک اداره سینین بازجولاریندان بیری ایدی. اوجورکی دئییردیلر چوخ انسانلاری فدائی، کمونیست آدیلا شکنجه آلتیندا قتله یئتیرمیشدی.
بو مرموز و اسرار انگیز آدامین اصلی آدی کیمسه یه بللی دئییلدی. اظهاریان اونون یالنیز مستعار آدی ایدی.
سروان سعادت طلب سرهنگین امرینه اطاعت ائده رک بیر مخصوص سئوینجله الین اوزادیب میزین اوستونده کی ویسکی بطریسین گؤتوروب باشینین پیچاتین آچاراق ویسکینی استکانلارا دولدوردو. سونرا بیر استکاندا سرهنگه تعارف ائله یرک دئدی:
« جناب سرهنگ!.. خدمتوزده.»
سرهنگ اوندان تشککور ائله ییب بیر لحظه فیکره گئتدی.
سونرا استکانی گؤتوروب ائله بیلکی بیرمتاع شئی الینه آلمیشدی گولومسوندو، و بیرشئی سؤیله مه دن گؤزلرین ویسکینین رنگینه زیلله ییب دوموخدو.
اونلار استکانلاری قووزایب ساغ اول دئه یرک بیر بیرینه ووردولار.
سرهنگ بیر بؤیوک قورتوم ویسکی ایچَندن سونرا صفتی بوزولدو. بوحالدا الین اوزادیب میزین اوستونده کی خاویاردان بیر قاشیق صرف ائله ییب آغزینین مزه سین ده ییشدی.
اونلار سیگار یاندیریب بیر سیگاردا سرهنگه تعارف ائله دیلر. سرهنگ اوحالدا کی باشینین اشاره سیله همکاریندان تشککور ائله ییردی ساغ اول دئه یرک ویسکی استکانین بوشالتدی. آردیندان نئچه نفس سیگارا ووراندان سونرا فیکره گئتدی.
او حالداکی ماوی توتون باشینین اوستوندن قالخیب یاواش یاواش اتاقی بورویوردو بالا بالا خوشلانیب صحبته باشلادی.
سرهنگ سانکی مشروبون اثریندن انرژی تاپمیشدی اؤزو اؤزونه گولومسونه رک دئدی:
« بو مجلیس بیر خاطیره نی یادیما سالیر.»
بو حالدا غرورنان بیر آه چکدی.
سروان ایختیاری سرهنگین ماوینی ائله بیلکی اونون صحبتیندن وجده گلمیشدی سرهنگه اوزتوتوب دئدی:
«جناب سرهنگ.. آیا خوش بیر خاطیره دی؟»
سرهنگ ائله بیلکی خیالیندا بیرشئیه دوشونوردو اونا جاواب وئرمه یرک باشین ترپتدی.
اونلار کی سرهنگین سؤزونه ماراق گؤستریردیلر مننتلی باخیشلاریلا اونون خاطیره سین دویماق ایسته ییردیلر.
بو حالدا سروان ایختیاری سرهنگه اوز توتوب دئدی:
«جناب سرهنگ. سیزی شاهین جانی!.. اگر خوش خاطیره دی سؤیله یون بیزده ائشیده ک.»
سرهنگ کی ویسکینین اثریندن اؤزون چوخ خوش و مسرور حس ائله ییردی
گولومسونه رک ئدی:
« بیر آز اما خصوصی دی.»
بو حالدا امنیت سازمانینین رئیسی بشاشت لحنیله گوله رک سرهنگه دئدی:
«جناب سرهنگ!... سیزون سؤزوز بیزه گنج اسراردی قوربان!
بو کی شرف حضوروزا آیدین دی!»
سرهنگ کی چوخ غرور دویاراق مسرتله اونلارین سؤزلرینه قولاق آسیردی و حتتا ائله بیل کی بو خاطیره اوندا بیر بؤیوک قهرمانلیق حسّی یارادیردی دئدی:
« بو ماجرا اوزون بیر صحبتدی.»
سرهنگ ظاهیراً ائله بیلکی ایسته مه ییردی خاطیره سین اونلارین یانیندا تعریف ائله سین، آمما اوره گی ایسته ییردی عؤمرونون بو واقتیندا بئلنچی بیر صحبتله اؤز شجاعت و ریشادتین همکارلارینا تعریف ائله ییب اونلارین یانیندا اؤزون بیر شخصیتلی آدام تانیتدیرسین، و اؤزونه بیر مخصوص احترام قازانسین.
اونا گؤره بیر عجیب پوزونان ائله بیلکی ایسته ییردی دانیشیقیلا اونلارین اوستونده بؤیوک بیر تاثیر قویسون سؤیله دی:
« بو خاطیره جاوانلیق خاطیره سیدی.»
اونون سؤزونون آردیندان امنیت اداره سینین رئیسی سعادت طلب مینتدارلیقلا دئدی:
« داها گؤزل.. جناب سرهنگ!»
سرهنگ کی میزین دؤوره سینده اوتورانلارین تعریف و تمجیدیندن قیافه سینده مخصوص بیر غرور منعکس اولوردو خاطره سین باشلامادان اوّل بیر نوع فخریله دئدی:
« امیدوارم سؤزلریم سیزی یورماسین.»
«خیر. خیر! ... جناب سرهنگ!»، سؤیله دی سروان ایختیاری تله سیکلی :
« قوربان!.. باشیمیزین اوجالیغیدی!»
سرهنگ اوحالداکی صفتینده بیر نوع ذوق جلا تاپمیشدی، ائله بیلکی بیر بؤیوک قهرمانلیق داستانین تعریف ائله ییر سؤزو بئله باشلادی:
« توت ها توت زمانیندا بیر اکیپ سرباز يانيمجا گؤتوروب، دوشموشم اردبیلین کتلرينده فدائی داليجا گزیرم. قیشين اورتا آییی هاوا بتر سويوخدی. او كتدن بو كنده دوشدوك آخشاما. سروان مداریان عملیاتین باشچیسی گؤردیکی سربازلارينان كئف ايشينه باخماق بير آز قميش دی، بهانه توتوب سربازلارا دئدی؛ ایشیمز بوردا دای بیتدی. دئدی: ماشینی گؤتورون قاییدین گورهانا.
اولاری کی یولا سالدی عینی حالدا کاتتانی چاغيريب اونا دئدی:
ـ آخشاما سنه قوناغوق. بیزه بير خلوت اوتاق جورراییب، بساط حاضیرلا.»
بو حالدا سرهنگ ائله بیلکی اؤزون بیر اوزون ماجرا توصیفینه، حاضیرلاییردی بیر درین نفس سیگارا ووراندان سونرا سانکی سیگاری یئمک ایسته ییردی بیتیردی. سونرا ویسکی استکانین قووزایب ساغ اول دئه یرک بیر بؤیوک قورتوم مشروب ایچدی.
اونون آردیندان همکارلاریدا اونا ساغ اول دئه یرک ویسکی استکانلارین قووزایب بیر دفعه ده بوشالتدیلار.
سرهنگ مشروبون اثریندن گؤزلرین بیر لحظه یوماراق دوداقلارین بوزدو. بو حالدا گؤزلرین ویسکی استکانینا زیلله ییب تعجب لحنیله بیر شئی میزیلدایاراق دئدی:
« بتر... بیر شئیدی!»
سرهنگ استکانین میزین اوستونه قویوب سیگار قوطی سیندان بیر دانه سیگار چیخاردیب آلیشدیرماقا چالیشدی. آمما امنیت سازمانینین رئیسی تئز اونا اود توتوب سیگارین یاندیردی.
سرهنگ باشینین ایشاره سیله اوندان تشککورائده رک نئچه نفس سیگارا ووراندان سونرا ائله بیلکی ذهنینده بیر شئی یه دوشونوردو سؤزونون داوامیندا دئدی:
«بونودا البته دئمه لیم کی سروان مداریان او كـتلری چوخدان تانياردی. كـندين اهالی سینين گؤزونون اودون آلميشدی.
حتتا اوننان قاباخ هر وقت کی آخشاما دوشه ردوک كاتتا اؤزی اؤز ايشين بيله ردی. بیز دئـمك لازيم دئییلدی. اؤزی واختيندا سروانین بساطین حاضیرلاردی. اؤزی بيله ردی کی سروان مداریانین آخشاما گرک جوجه کبابی اولسون.»
کلانترینین رئیسی او حالداکی تعجبله سرهنگین آغیزینا باخیردی اونو تمجید ائده رک دئدی:
« عؤموروز اوزون اولسون!.. جناب سرهنگ! بتر هیجانلی بیر خاطیره دی .»
سرهنگ ائله بیلکی خاطره سین تعریف ائله مکدن اوره گینده بؤیوک بیر هیجان یارانیردی سؤزونه داوام وئره رک دئدی:
« شامی كی اتتی پتتی خیرتده يه جن يئدوک مانقال قويوب کؤزی حاضیرلادی.
كؤز کی قیپ قیرمیزی قیزاردی ياريم لوليه قدر گتیريب یاپیشدیردی وافورون کلّه سینه . یئروز بوش!... چک ها چک !»
سرهنگ اوحالدا کی میزین دؤوره سینده اوتوران همکارلارینین قیافه سینه نظر سالیردی بیر مخصوص ذوقلا دئدی:
« اوستونن ده پور رنگ چای آداما نعشه وئریردی.»
بوحالدا سرهنگین ماوینی اونا به به دئه یرک تملق لحنیله سرهنگه دئدی:
« دوستلاربیزیم یئریمیزمه..! جناب سرهنگ.»
سرهنگ بیر لحظه مکث ائله ییب دوشونه رک اضافه ائتدی:
« بو خاطیره البته قدیم زامانین سؤزودی. اصلینده بیر شیرین یوخی کیمی یادیمدا قالیب.»
امنییت سازمانینین رئیسی سرهنگین سؤزون تصدیق ائده رک دئدی:
«جناب سرهنگ! سیز.. دوغروداندا بئلنچی سعادتلره لایق سوز.»
سرهنگ کی همکارلارینین تعریف و توصیفیندن هیجانا گلمیشدی سانکی سؤزونون تاثیرین اونلارین باخیشیندا آشکارا احساس ائله ییردی دئدی:
«خوب! بو هله ايشين اوّلی ایدی. ترياك كی سروان مداریانی نعشه لـنديرردی، كاتتا سروانین باخیـشیقیندان ايشین بیلیب تئـز دوروب چؤله چیخاندا دئیه ردی؛ جناب رئيس! سيـز مشغول اولون. منده خدمتوزده یم!»
سرهنگ بیر قاشیق قاتیق صرف ائله ییب بیر دانه بادام آغیزینا آتیب چئینه میه باشلادی.
سونرا الین اوزاتدی ویسکی استکانینا و ائله بیلکی سو ایچیر بیر دفعه ده استکانی بوشالتدی. عین حالدا الینین دالیلا آغیزین سیلیب دئدی:
«البته کاتتا بونو بيلیردی اگر سروان مداریانین سؤزونه اعتنا ائـله مسه سروانین سسی قالخاجاق.
اونا گؤره چوخ زمان چکمزدی گئجه نين قارانـليغیـندا بير هجینتی ائـشيدردوک. قاپی کی آچیلاردی طرف سس سیز بیر گؤزل خانیمی گتیریب سالاردی اوتاغا.»
کلانترینین رئیسی کی سرهنگین سؤزلریندن آغزی آچیق قالمیشدی او حالداکی ائله بیل گؤزلرینده برق جرقه وئریر اؤزون سرهنگه ایسته ده رک تمجید و توصیف لحنیله سرهنگین سؤزونون آراسینا گیریب دئدی:
« ساغ اولون!.. جناب سرهنگ! عشقی بیر ماجرایه اوخشاییر.»
بو آن امنیت سازمانینین رئیسی، سروان جهاندارین سؤزون دویاراق بیر مخصوص ذوقلا گولدو و او حالدا کی لحنینده بیر نوع تحسین سرهنگه نسبت آشکاراولموشدو اونلارین سؤزونه قاریشاراق دئدی:
« ائله اونا گؤره جاوان قالیبسوز!.. جناب سرهنگ!»
سرهنگ ائله بیل کی او تعریف و تمجیدلردن دای دریسینه سیغماییردی گولومسونه رک دئدی:
« طرفده نه!.. هنگاما بیر شئی!»
سرهنگ کی سؤزلرینین اثریندن میزین دؤوره سینده اوتورانلارین قیافه سینده بیر نوع شور و شوق، و هیجان حس ائله ییردی و ائله بیلکی غمی غرورونا قاریشمیشدی، گؤزلرینده بیر گرگین ظلماتین اثری منعکس ایدی. آمما سعی ائله ییردی اونلارین یانیندا اؤزون بیر آغیر و متانتلی آدام گؤسترسین.
بو آرادا سروان ایختیاری استکانلاری ویسکیله دولدوراراق، تحسین لحنیله سرهنگه دئدی:
«جناب سرهنگ!.. سیزی آلـله! ادامه وئروز. جالب خاطیره دی.»
سرهنگ گولومسونه رک اوحالداکی بیر مرموز باخیشلا همکارلارینین نظرین اؤزونه جلب ائله ییردی اونلارین سؤزون تصدیق ائده رک فخریله دئدی:
« البته!... اونودولماز خاطیره دی.»
بو حالدا امنیت سازمانینین رئیسی تملق لحنیله سرهنگین سؤزونون آراسینا گیردی:
« یاشایوز!.. جناب سرهنگ!»
سرهنگ اونا جاواب وئرمه یرک باشین تحسین معناسیندا ترپتدی. سونرا سؤزون داوامیندا دئدی:
« او زامانلار سروان مداریانین سؤزونون چوخ کسه ری وار ایدی.»
بو آرادا سروان ایختیاری کی مشروب استکانین قووزامیشدی، سرهنگه باخاراق سسلندی:
« جناب سرهنگ!... ساغ اولون!»
اونلار استکانلارین بیر بیرینه ووراراق دوباره ساغ اول سسی اوتاقی بورودو.
سرهنگ کی ویسکینین اثریندن اوز گؤزونون قیریشیقی درینلشمیشدی، بیر قاشیق خاویار صرف ائله دی.
کلانترینین رئیسیده او حالدا کی مشروبون اثریندن باشین سیلکه له ییردی بیر قاشیق یوغوردونان آغزینین مزه سین ده ییشیب سرهنگی سؤزون داوامینا تشویق ائده رک دئدی:
« جناب سرهنگ!.. بویوروز!»
سرهنگ بیر درین نفس سیگارا ووراندان سونرا ائله بیلکی سؤزونه هیجان وئرمک ایسته ییردی همکارلارینا دئدی:
« فکر ائلیرم سؤزلریم سیزی یوراجاخ!»
سروان ایختیاری کی سرهنگین صحبتیندن هیجانلی نظره گلیردی، سرهنگه اوزتوتوب تلسه تلسه دئدی:
«خیر! خیر!.. جناب سرهنگ!.. سؤزلروز چوخ اعلا دی. قوربان!»
سرهنگ سیگارین کولون سیگارآلتینا تؤکوب اوحالداکی قیافه سینده بیر نوع تکبر منعکس اولموشدو دئدی:
«البته سروان مداریاندا کاتتانین خدمتلرینین عوضین چیخاردی.
اونا دئمیشدی حومه ده نقدر توت ها توت اولسادا سن آمانداسان.»
بو حالدا سرهنگ سانکی بیر سیرّین اوستون آچماق ایسته ییردی و ائله بیلکی باشقا اوتاقدا بیر کس سرهنگین سؤزلرینه قولاق آسیر آلچاق سسله دئدی:
« سروان مداریان دییه بیللم کی بو بابتدن چوخ شوخ و گؤزل خانیملارلا معاشرت ائله ییردی.»
«چوخ ماراخلیدی.. جناب سرهنگ!»، دئدی امنیت سازمانینین رئیسی سرهنگین سؤزون آراسینا گیره رک.
سرهنگ ائله بیلکی اؤز دانیشیقیندان راضی و سرخوش نظره گلیردی سؤزونون داوامیندا دئدی:
« اوجور کی عرض ائله دیم. سروان کاتتایه تذککورله دییه ردی:
ـ سنون هئچ ذادینان ایشون اولمیجاق. سن فقط دولتین خدمتینده اولاجاقسان.
البته کاتتا اؤزو بونو بیلیردی اته گی سروانین دیزینین آلتیندادی. سروان مداریان کاتتانین قاینینین فرقه ماجرا سیندان خبری واریدی.»
سرهنگ او ماجرانین داوامیندا ضمنی بیر خاطره یه اشاره ائده رک اوحالدا کی سؤزونون آراسیندا مزاح لحنیله گولوردو دئدی:
« کاتتا اوّل بونو اعتراف ائله میردی. بو ایش سروان مداریانا یقین اولاننان سونرا سربازلاری یوللادی کاتتانین ائوینه اونو ال ایاغی باغلی گتیرتدیردی پاسگاها.
نئچه گون آج سوسوز کاتتانی پاسگاهین قارانلیغ زیرزمی سینده ساخلاتدیردی.
سروان قاباخجا او کندین پاسگاهینین رئیسی استوار ثابت مراما دئمیشدی اوردا حالی اؤزونه گلنن سونرا دانیشار.
نئچه گوننن سونرا استوار ثابت مرام سروانا خبر وئریب دئمیشدی؛ بو ایشلرینن یوموشالان دئییل. سرواندا عصبانی حالدا دئمیشدی؛ بوگون اؤزوم گلیب اونو یوموشالدارام.
سروان او گون ناهاردان سونرا جیپی مینیب گئتمیشدی پاسگاها. پاسگاهدا کاتتانی الی گؤزی باغلی ائبئله وورموشدی آغیزینین بورنونون قانی بیربیرینه قاریشمیشدی.
دئمیشدی؛ اگر سسون چیخسا.. وئررم فدائی آدینا گولـله لرلر!...
اوجورکی ائشیتدیم کیشینین هیکلی نئچه گون پاسگاهدا اؤلوم حالیندا یئرده قالمیشدی.
اوننان سونرا کاتتا دای آدام اولدی. سروان مداریان هر شئی ایسته سئیدی بیرغلام کیمی سروانین قوللوغوندا دایاناردی.»
سرهنگ اظهاریان نئچه نفس سیگارا ووراندان سونرا ائله بیلکی فیکری کئچمش زامانلاردا سئیرائله ییر سؤزونون داوامیندا دئدی:
« منکی فرقه غائله سینده ریشادتلریمه گؤره درجه آلیب سروان تمام درجه سینه کئچمیشدیم، داها او منطقه دن عوض اولوب باشقا بیر منطقیه گئتدیم. اما او خوش گونلرکی سروان مداریانینان اوردا چکمیشدیم، او خاطره لر هله ده ذهنیمده قالمیشدی...»
البته سرهنگین منظورو " فرقه غائله سیندن" همان 21 آذر 1325 ایدی. او فاجعه ده کی آذربایجان خلقی، شاهین سیلاحلی قوه له رینین طرفیندن قتل عام اولموشدو.
سرهنگ او حالداکی بیر مخصوص افتخارلا همکارلارینا باخیردی ائله بیلکی قدیم گونلرین حسرتین چکیر سؤزونون داوامیندا دئدی:
« نئچه ایل او زاماننان کئچمیشدی. بير گون جیپی مینیب سروان مداریانینان همان کنده سوردوک. پاییز فصلینین آخیرلاریدی. آخشام اوستونه ياخين كنده یئتیشیب همان كاتتانی تاپدوخ.
شاواخ كی قارالدی كاتتا بیزی ائوینه دعوت ائله یرک دئدی:
ـ جناب رئیس! خدمتوزده اولاخ!
سروان مداریان تعارف اهلی دئییلدی. دئدی:
ـ ائله سنی گؤرمیه گلمیشوک.
سروان اؤزی آدام صرافی ایدی. تا بونی دئدی گؤردوک کیشینین رنگی آتدی.»
سرهنگ بو حالدا امنیت سازمانینین رئیسینه باخاراق اضافه ائتدی:
«او زامانكی سروان مداریان او منطقه نین رئیسی ایدی کاتتا سروانین قاباغیندا بيرغلام كيمی داياناردی.
آمما بو دفعه او حالداكی دای او منطقه دن گئتمیشدوک کاتتانین رفتاريننان حس ائله ییردوک بیزه قاباخكی كيمی سايغی گؤرستمیر بير آز سويوخ نظره گلیر.
بو حركت سروان مداریانا بتر ده يمیشدی. اما هله بير سؤز دئمه ییردی. اؤزون ساخلاشديریردی.
شام واختی کی اولدی فيكرائله دوك کاتتا دوباره همان برنامه نی حاضيرلاياجاغ. اما بو دفعه او حالدا کی اؤزی بیزی ائوينه دعوت ائله ميشدی داها او برنامه لردن خبر اولمادی.»
بوحالدا امنیت سازمانینین رئیسی سرهنگین سؤزونون آراسیندا دئدی:
« جناب سرهنگ!.. جماعاتین اوزی چوخالیب.»
سرهنگ باشینین حرکتیله سروان سعادت طلبین سؤزون تصدیق ائده رک او حالدا کی گؤزلرینده بیر نوع تهدید حس اولونوردو تاکیدله دئدی:
« چوخ!..»
بوحالدا سرهنگ سانکی بیرطلبکار کیمی اؤزون حاقلی گؤسته رمک ایسته ییردی سؤزونون داوامیندا دئدی:
« كاتتانين بير دنه چوخ گؤزل قیزی واریدی. قیز ائله اره گئتملی ایدی.
شام واختی کی اولدی سفره سریب، چای دمله یيب بير آز چؤركدن ذاتان قويدولار سفره یه. بیز هله چوخ پاپئی اولمادوخ. سروان مداریان دئدی:
ـ بو شئیلرهله معده نی موليّن ائله مگ ایچون دی.
هردن ده كاتتا سروان مداریانا دئییردی؛ جناب رئیس! اگر قايماغی يوغوردی،.. مئيلوزچکمير اوشاخلارا دئییم؛ باشقا بیر شئی جورراسینلار.
سرواندا کیشیه بی اعتنا باخاراخ اخمینن دئییردی؛ فعلا یئتر!»
سرهنگ سؤزونه هیجان وئره رک اضافه ائتدی:
«کاتتانین عایله سی کی یئمه یین یئدی، سفره نی بالا بالا يیغیشديرديلار.
بیزده بو بیریسی اوتاخدا گؤزله ییردوك ايندی سفره دؤشه یيب بیزه جوجه دن ذاتدان گـتيره جك لر.
هئی گؤزله دوک گؤردوک خبر اولمادی. بير ساعت كئچدی خبر اولمادی. ايكی ساعت کئچدی گؤردوک خیر خبر اولمادی.
وقتی يقين ائله دوک، ائله شام بو ایمیش و تويوخدان ذاتدان خبر يوخدی، سروان مداریانین قانی خاراب اولدی.
عصبانی حالدا دیل دوداغینین آراسیندا کاتتانین دالیجا میزیلدییاراق تهدیدله دئدی: بيشرف!.. آغيز بورون بو یئره يئتيريبسن، کی دای دولت مامورينا هميت وئرمیرسن!..»
سرهنگ سؤزونون آراسیندا بیر درین نفس سیگارا ووراراق او حالداکی ماوی توتون آغیز بورونوندان قالخیب اوتاقی بورویوردو سؤزون داوامیندا دئدی:
« سروان بهانه داليجا گزیردی زهرين کاتتایا تؤكسون.
ناراحتلیقدان بیر سیگار یاندیریب، بیرینده کاتتایا تعاریف ائله دی.
کاتتا سروانین سیگارینا میل گؤرستمدی. دئدی: اؤزومون سیگاریم وار.
اما سروانین اصراریلا سیگاری قبول ائدیب یاندیردی.»
سرهنگ بو حالدا ائله بیلکی قدیمکی همکارینین قدرتین تعریف ائله مکدن مخصوص بیرلذت آپاریردی سؤزونون آردیجا دئدی:
« سروان مداریان اؤزی آدام شناس ایدی. بیلیردی نجور گرک آدامی غافیلگیرائله سین.
اونا گؤره هله کیشیه بیر شئی دئمه ییردی. اما گؤزلریندن زهر یاغیردی. کاتتادا بونو آشکارا احساس ائله ییردی.
او جور کی عرض ائله دیم. سروان حؤصله لی آدام ایدی. اوقدر گؤزلدی تا کاتتا سيگاری آخیراجان چكدی.»
سرهنگ بو حالدا ائله بیکی سروان مداریانین قدرتین گؤزه چکمک ایسته ییردی گولومسونرک مخصوص بیرافتخارلا سؤزون داوامیندا دئدی:
« کاتتا هر شئیدن بی خبر آخیر نفسلرین سیگارا ووراندا، سروان بیردن بومب كيمی پارتلادی. دئدی:
ـ بيشرف! آغیـز بورون بو يئره تئتیریبسن شاهین تاجینا اهانت ائله ییرسن!
و همن عصبانی حالدا قالخیب سيگاریـن كونه سين کاتتانین اليندن آلیب آغیزينا نه گلیردی اونا ديدی.»
سرهنگ ائله بیلکی او حادثه نی تعریف ائله مکدن بیر مخصوص حظّ آپاریردی صحبتین داوامیندا هیجانلا دئدی:
« بیچاره کاتتا قورخوسوننان دیلی توتولموشدی.
سروان سیگارین کونه سین اونا گؤرسدیب دئدی:
ـ سن بو تاجی یاندیریرسان؟!
دئدی:
ـ ايندی گؤره جكسن بو ایش سنه نئچیه باخاجاق!
دئدی:
ـ ايندی وئره جیم سربازلار پاسگاهدا گؤنووی سويوب دریوه سامان تپه جكلر.»
سرهنگ اظهاریان او حالدا کی قیافه سینده بیر ذره ده مرّوت اثری گؤرونموردو سؤزون داوامیندا دئدی:
«كیشی قورخوسوندان آداملیخدان چیخمیشدی:
ـ ایشتیباه ائله میشم!.. آقا رئیس!
ـ ایشتیباه ائله یبسن! چوخدا ایشتیباه ائله یبسن!، چیغردی سروان کیشینین باشینا.
نه عرض ائله ییم، کاتتا بلكه ده عؤمرينده بئله بیر شئییه دیقت ائله مه ميشدی. حتا بیلمیردی سروان مداریانین سیگاری تاج نشاندی.
اونا گؤره هؤل هؤل دوشموشدی ال آیاقا:
ـ آقا رئیس!.. بالالاریما رحم ائله!
آرواد اوشاغیدا سیزلایردیلار.
ايشيم يوخ. گؤردوک هاميسی آغلاشيرلار سروان داها منصرف اولدی. اماعصبانی حالدا كيشيه دئـدی:
ـ بو دفعه سنی باغيشلیرام!.. گئـت قوربان اول آرواد اوشاغووا.. يوخسا وئرردیم پاسگاهدا گؤنووی سویاردیلار! »
سرهنگ کی سعی ائله ییردی او واقعه نین جزئییاتین تمامیله شرح وئرسین دئدی:
« کاتتا بیلیردی ایلیشیب. اونا گؤره یالواریردی:
ـ ایشتباه ائله میشم... آغا رئیس! عفو ایله!
سروان عصبانی حالدا کیشینین باشینا چیغیراراق دئییردی:
ـ بلی کی ایشتیباه ائله یب سن! لاپ غلط ائله یب سن!.. آنلاماییبسان! باشووی دووارا ووربسان!.. احمق آدم!
دئییردی:
ـ اوره گون کی ایسته میر فدائی فرقه چی آدينا زیندانلاردا چورويه سن!
گؤردیلر سروان مداریان حددن آرتیق عصبانيدی سسلرین کسدیلر.
ال ایاقا دوشه رک آرواد قیزینا توو توتدی تئز گتیریب ايكی ميتکكه سروانین بئلينین دالينا آتدیلار.»
سرهنگ اظهاریان او حالدا کی او خاطیره نین شرحینده اؤزون چوخ مسرور و نشئه لی حس ائله ییردی سؤزونه داوام وئره رک اضافه ائتدی:
« سروان هله ده عصبانی ایدی . کیشیه تهمت ووراراق دئییردی:
ـ هئچ بو اولدوزلاردان اوتانیب خجالت چکميرسن؟.. دولت مامورونین قاباغينا ياوان چؤرك قويورسان؟
همن لحظه کیشیه امر ائله یب دئدی:
ـ بیز آج اوق! بیزه بيرشئی دوزلدون!
کاتتانین گؤزلری قورخوسوننان بره لمیشدی.
سسی اسه اسه دئدی:
ـ نه بيشيره ك؟.. آغا رئیس!
سروان مداریان کیشینین باشینا چیغیریب دئدی:
ـ نه بيشيره جك سن!.. ده وه دن، آدامدان، اششکكدن!
دئدی:
ـ قاباخجا نه بيشيره ردون؟
كيشی بير لحظه دوشونوب دئدی:
ـ آنلادیم. آقا رئیس!
سرواندا عصبانی حالدا دئدی:
ـ آنلایرسان.. اما گئج آنلایرسان!
دئدی:
ـ سنی کیمی آدمین حقی اؤلومدی!»
سرهنگ اظهاریان بوحالدا ائله بیلکی همکارلارینین یانیندا غروروندان دریسینه سیغماییردی سرخوش لحنیله دئدی:
« یئروز بوش!.. چوخ زمان چکمه دی چیلوو خوروش و جوجه کابابین اییی اتاقی بورودی.
شامی کی خرتته یه جن یئدوک کیشی مانقالی گتیریب کؤموری قیزارتی.»
سرهنگ ائله بیلکی او کئفلرین دادی هله ده آغیزیندا قالمیشدی بیر مخصوص شوقلا سؤزونون داوامیندا اضافه ائتدی:
« نعشه میز کی حسابی جورراندی سروان سرخوش حالیندا کاتتایه رمزینن باخاراق دئدی:
ـ قیزا سؤیله گلسین مانقال باشينا!
كيشی ائله بيل سروانین سؤزون هله قاوارمامیشدی دئدی:
ـ نه بويوردوز! .. آقا رئیس؟
سروان کیشیه توو توتوب دئدی :
ـ نه بويوراجیام!.. قیـزا دئگینن گلسین مانقال باشینا!
کتتا سروانین سؤزونن دوموخاراخ قورخوسوننان ال آياقی تیتره ییردی.
ائله بیلکی سروانین سؤزونه هله ده اينان ماميشدی مظنون باخاراق دئدی:
ـ آقا رئيس! .. قیزی؟
سروان کیشینین باشینا چیغیریب دئدی:
ـ به کیمی؟!.. اششگی؟
دئدی:
ـ تئز اول!..»
سرهنگ کی بو ماجرانی بیر مخصوص لذتله تعریف ائله ییردی ائله بیلکی او خاطیره سرهنگین نعشه لی گونلرین یادینا سالیردی آرادا بیر سیگار یاندیریب ویسکی استکانین دیبینده کی مشروبی باشینا چکیب دئدی:
«کاتتا دیل دوداغینین آراسیندا بیر شئی میزیلدییاراخ قاپینی آچیب اوبیریسی اوتاقا گیردی. بیر لحظه قاپینین دالیننان بیر بوغونتی سس گلیردی.
قاپی کی آچیلدی گؤردوک کیشی قیزین بيلنگيندن توتوب سورویه سورویه گتیریر.
قیزی مانقالین باشینا گتیریب بوغولموش سسله باشینا چیغیردی. دئدی:
ـ اوتور!
قیز گؤزلرينین ياشی آخا آخا سس سیز یئره اوتوردی. صفتی قیپ قیرمیزی قیزارمیشدی. ایضطرابدان بدنی یارپاق کیمی تیتره ییردی. باخیشیغیندان بيلینیردی ده ده سی شيلله له ییب. »
سرهنگ بو حالدا ائله بیلکی بیر تاسفلی حادثه یه اشاره ائله ییردی دئدی:
« بو صحنه نی گؤرنده سروانین اعصابی خاراب اولدی. گؤردی قیـزين آغلار صفتی مجليسين عیشین پوزاجاق قیـزين باشينا چیغيریب دئدی:
ـ دور گؤزومون قاباغيندان جهنم اول..!
دئدی:
ـ بوردا زیريلداما..!
قیـز اسه اسه دوروب او بيریسی اوتاغا گئتدی.»
سرهنگ ائله بیل کی کئچمیش گونلرین حسرتین چکیردی بو حالدا بیر مرموز فیکیر صفتینین قیریشلارین درینلشدیریردی. آمما اؤزون او یئره قویمایاراق بیرمخصوص غرورلا سؤزون اوزاداراق دئدی:
« ترياك بیزی نعشه لنديرميشدی. اوستونن ده نئچه دنه پر رنگ چای ایچننن سونرا سروان مداریان كيشيه زهرلی باخيب دئدی:
ـ بو ماشين دولتین دی. بوراجان بنزين ياندیریب.
دئدی:
ـ بونون خرجی نه اولاجاق؟
کیشی سروانین سؤزون نن دوموخموشدی.
اؤزی اؤزینه دانیشاراخ بیر لحظه دوشونوب باشقا بیر اوتاغا گیردی.
چوخ زامان چکمه دی هؤول هؤول قاییدیب بیرآز اسکناس گتیریب سروانین دؤشکجه سینین آلتینا قویوب دئدی:
ـ آقا رئیس... بالالاریم اؤلموشی! دار و نداریم ائله بودور.»
سرهنگ کی سؤزلرینین داوامیندا کئفلی نظره گلیردی اضافه ائتدی:
«سروان دای چوخ اوستون وورمادی.
نعشه میز کی حسابی جورراندی دوروب پالتووی گئيیب كاسکتی گؤتوروب ایوانا چيخدوخ.
كيشی سیزلاییردی:
ـ عفو ائله یون. آقا رئیس!
کیشینین رفتاری آدامین اعصابین خاراب ائله ییردی. سروان تپانچانی چیخاردیب تهدیدله کیشی یه دئدی:
ـ سسون چیخسا.. گولـله نی بوشالداجیام تپه وه!
کاتتا گؤردی سروانین وورماخ قصدی وار سسین کسدی.»
سرهنگ اوحالدا کی گؤزون امنییت سازمانینین رئیسینه زیلله میشدی سؤزونون تعقیبینده دئدی:
« سروان مداریان گؤردی اؤزی اؤز دیلیله دئمه سه کیشی وظیفه سینه دوشونن دئییل، شوموره دؤندی.
تپانچانی ضامیننن چیخاردیب دئدی:
ـ سوغاتیدا گرک دیلیم نن دئیه م.
کاتتا ایضطرابدان اسه اسه دئدی:
ـ نه سوغاتی... آقا رئیس؟
سروان اخمینن دئدی:
ـ سنون مال حیوانون یوخدی؟
ـ وار... آقا رئیس!
ـ ایندی منظورومی آنلادون؟
کیشینین دیلی توتولاراخ دئدی:
ـ آنلادیم. آقا رئیس!»
سرهنگ بو حالدا ائله بیلکی ذهنینده بیر تراژدی صحنه یه دوشونوردو سؤزونون داوامیندا دئدی:
« سروان مداریان بتر عصبانی ایدی. ایسته ییردی کیشینی قارانلیقدا گولّه له سین.
کاتتا بونو آنلامیشدی. آغلار سسله دئییردی :
ـ منی اؤلدورمه جناب سروان! بالالاریم ساغیر قالار!
آرواد اوشاغیدا آغلاشیردیلار.
سروانین سسی حددن آرتیق قووزانمیشدی، نیفرتله کیشینین باشینا چیغریب دئییردی:
ـ سن بیر پست!... و بیشرف آدام سان!
تپانچانی دایامیشدی کیشینین کله سینه تهدیله دئییردی:
ـ سنی کیمی خائن آدامین.. حققی اؤلومدی .»
سرهنگ اظهاریان بو حالدا ائله بیلکی همکارلارینین یانیندا اؤزون بیر بشر دوست آدام تانیتدیرماق ایسته ییردی دئدی:
« کاتتانین عایله سی بتر قورخموشدی. گؤردوم هامیسی آغلاشیرلار رحمیم گلدی.
سروانی تصمیمیننن منصرف ائله دیم. دئدیم: بئله نچی احمق آداملارا گؤره عصابووی خاراب ائله مه.»
سرهنگ ائله بیل کی خاطیره سین سؤیله مکدن بیرآز یورغون نظره گلیردی دئدی:
« تا سروان بیر سیگار یاندیرسین کیشی عجله ایله گیردی بیر قارانلیق طؤیله یه. چوخ زاما چکمه دی بیر قوزی گتیریب ماشینین دالینا آتدی. سسی اسه اسه دئدی:
ـ جناب سروان! آزدا اولسا باغیشلایون.
سروان عصبانی ایدی. حرصیننن کیشییه جاواب وئرمدی.
هاوا چوخ سویوخ ايدی. حؤصله میز يوخ ايدی كيشینين دنگینه قولاغ آساق. اوندان علاوه گئجه نین قارانلیقیندا یول گئده جک ایدوک.
حیاطه دوشوب گیریب ماشیندا اوتوردوخ.
سروان مداریان ماشینین پنجره سین آچیب عصبانی حالدا کاتتایا تذککور وئریب دئدی:
ـ بودونه سنی باغیشلیرام. گئت قوربان اول آرواد اوشاغووا...
دئدی: اما گلن دؤنه، بو غلطلردن ائله سون تپانچانی بوشالدارام تپه وه !»
سرهنگ کی سؤزونده هله ده تذکر لحنی وار ایدی دئدی:
«سروان مداریان ماشینا ایستارت ووروب جیپین چراغلارین یاندیردی.
اما هاوا بترخاراب ایدی. بیرلحظه دوشوندوک گئجه نی کاتتانین ائوینده قالاخ. اما منصریف اولدوخ.»
بو حالدا ائله بیلکی ویسکینین تاثیری سرهنگین سؤزلرینده آزالمیشدی و سانکی گؤزلرینده بیر درین اضطراب دالغالانیردی سؤزونه داوام وئره رک دئدی:
« او زامانلار یوللار چوخ خاراب ایدی. حیاطدن کی چیخدوخ یئل یاغیش باشلامیشدی.»، سرهنگ ائله بیلکی گؤزلرینده بیر گرگین وحشت منعکس اولوردو دئدی:
«ماشین پالچیخلی یولدا چوخ آغیر حرکت ائله ییردی. یئل سولی قاری ماشینین پنجره سینه چیرپاراق وئییلداییردی.
اطراف کتلرده حتا بیر دنه ایشخ دا گؤزه ده یمیردی. بیلیردوک اگر پالچیخدا قالسوخ ایشیمیز بیته جک.»
سرهنگ اوحالداکی ائله بیل صفتی اپریمیش آلمانین قابیغینا بنزه ییردی صحبتین داوامیندا دئدی:
« بیله خره چوخ چتینلیکله گلیب چیخدوخ شهره.»
بو حالدا سرهنگ ائله بیلکی اؤز دانیشقیندان یورولموشدو میزین دؤره سینده اوتورانلارا بیر مخصوص ژستینن باخاراق دئدی:
« ظن ائدیرم سؤزلریمله سیزی یوردیم.»
سروان سعادت طلب کی سرهنگه نسبت قیافه سینده بیر مخصوص تشککور و میننتدارلیق اثری گؤرونوردو سرهنگه اوز توتاراق تملق لحنیله دئدی:
«یاشایوز.جناب سرهنگ!.. چوخ اعلا!... دوغرودان هیجانلی خاطیره تعریف ائله دوز. و او حالدا کی سوزونه تاکید لحنی وئریردی اضافه ائتدی:
« جناب سرهنگ!.. بو قارا جماعته جللادلیق ائله مسون، آدام اولمازلار.»
سرهنگ کی اونا نسبت قیافه سینده بیر نوع اطمینان خاطر گؤرونوردو ائله بیلکی باخیشین امنییت سازمانینین رئیسینین گؤزلرینه قییغ کیمی باتیریردی بیر نوع غرورلا باشین ترپده رک دئدی:
«حاخلیسوز.. سروان!»
سرهنگ بوآندا ائله بیلکی بیر شئی یه دوشونور بیر لحظه قول ساعاتینا باخدی و او حالدا کی فیکیرلی نظره گلیردی سروان ایختیاریه دئدی:
« دییه سن به واختا قالاجیوخ.»
بو حالدا ائله بیلکی بیر نا معلوم سببدن سرهنگین رفتاریندا بیرنوع عجله گؤرونوردو گئتمک مقصدیله مهماندارلاردان تشککورائله دی.
مهماندارلار سرهنگین امرینده منتظیر دوراراق، سرهنگ و ماوینی قالخیب پالتو و بؤرکلرین گئییب همکارلاریلا ساغ اوللاشدیلار.
هتلدن کی چؤله چیخدیلار دئشته وار یئلی هاوانی قارالتمیشدی.
سرهنگ و ماوینی گیریب همان ماشینیندا کی هتلین قاباقیندا اونلارا منتظیر ایدی او توردولار.
او حالدا کی مهماندارلار جیپین یانیندا خبردار دورموشدولار ارتشی ماشین حرکت ائله ییب یولا دوشدو.
او زامانکی او جیپ یولدا ایدی دنیزین اوستونده اوفقون شمالیندا بیر قارا بولوت سانکی بومب کیمی پارتلاماق ایسته ییردی، یئلین گوجویله بورولوب گیرده لنیردی.
تا اونلار هلیکوپتره قایتسینلار، بیر وحشتلی توفان دنیزی یئریندن اویناداراق یئلین گورولتوسو گئت به گئت چوخالیردی.
نئچه دقیقه دن سونرا او ارتشی ماشین کی هلیکوپترین یاخینلیقینا یئتیشمیشدی سربازلار خبردار حالیندا ماشینین قاپیلارین آچاراق سرهنگ و ماوینی ائله بیلکی قاچاق حالیندا ایدیلار تله سیکلی ماشیندان ائنیب گیریب هلیکوپترده اوتوردولار.
او حالدا کی جیپین شوفیری ماشینین یانیندا خبردار دورموشدو چوخ زامان چکمه دی کی هلیکوپتر ایشه دوشدو. پروانه سی لنگر وئره ـ وئره دؤر گؤتورمه یه باشلادی.
هلیکوپتر توزاناق سالاراق آغیرگورولتویله ائله بیل کی فوتبال مئیدانین باشینا گؤتورموشدو دنیزه طرف گؤیه قالخدی و او حالدا کی بالا بالا حیرانین گرده نه سینه دوغرو هاوایا یوکسلیردی قولاغی آپاران سسی بیر گرگین توفانین گورولتوسونده بوغولاراق داغلارین قارانلیق اوفقلاریندا گؤزدن ایتدی.
شاواخ قارالمیشدی . خزری یئلی جاناوارکیمی آغاجلارین خوللاریندا اولاییردی. نظره بئله گلیردی کی او توفان و قارا بولوتلار اؤلکه ده ایللر داوام تاپاجاق ایدی.
25.12.2012
azj_Latn azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab pes_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ace_Arab azb_Arab azb_Arab pes_Arab azb_Arab pes_Arab azb_Arab azb_Arab azb_Arab pes_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab pes_Arab azb_Arab pes_Arab azb_Arab ace_Arab azb_Arab azb_Arab azb_Arab azb_Arab ace_Arab azb_Arab azb_Arab azb_Arab pes_Arab azb_Arab ckb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab pes_Arab azb_Arab azb_Arab pes_Arab azb_Arab azb_Arab pes_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk